Sammendrag møte Østsamungs arbeidsutvalg 13. oktober

## Deltakere

**ØS arbeidsutvalg:**

Nicolay Bennett Rennemo (Oslo)

Eline Momrak (Vestfold og Telemark ungdomsråd

Arvid Tommy Müller (Vara, Vestfold og Telemark ungdomsråd)

Ronja Borgemyr (Viken)

Ingrid Elisabeth Volungholen(Innlandet)

**ØS sekretariat:**

Jon Petter Arntzen (sekretariatsleder, fagansvar samferdsel)

Morten Stemre (rådgiver næring og kompetanse)

Lars Godbolt (rådgiver kommunikasjon, ungdom og bærekraft)

## Velkommen

Lars Godbolt forklarte at Østlandssamarbeidet (ØS) har et ønske om å aktivisere ungdom mer i arbeidet sitt. Ungdomsnettverket i Østlandssamarbeidet, Østsamung, har eksistert i flere år, men har stort sett kun vært to samlinger i året. Ett av samlingene har foregått samtidig med et av de fire årlige møtene i representantskapet slik at ungdommene kan møte Østlandssamarbeidets øverste politiske ledelse. Der kan ungdommene i ØS kunne sette sine synspunkter på dagsorden. Med dette nyetablerte arbeidsutvalget håper ØS å ha ungdom mer involvert gjennom hele året, og at utvalget kan være med å sette premissene og agendaene for Østsamungs samlinger – og/eller om utvalget vil arrangere noe ytterligere. Her er det mange muligheter.

I førsteomgang ønsket sekretariatet i ØS å møte utvalget og introdusere arbeidet sitt ytterligere til det nyetablerte utvalget, og vil gjerne høre om hvordan ungdommene i utvalget arbeider og hva deres ungdomsråd er mest opptatt av.

## Introduksjon til Østlandssamarbeidet og Østsamung

## Østlandssamarbeidet og samferdsel v/ Jon Petter Arntzen

Østlandssamarbeidet er et politisk samarbeid mellom Oslo kommune, Viken fylkeskommune, Innlandet fylkeskommune og Vestfold og Telemark fylkeskommune. Samarbeidet skal bidra til å utvikle Østlandet som en bærekraftig og konkurransedyktig region i Europa med en regional balansert utvikling i landsdelen.

Østlandssamarbeidet (*eng. Eastern Norway County Network*) ble formelt etablert 19. mars 1993 som et nettverkssamarbeid. Fra 2020 er Østlandssamarbeidet formelt etablert som et interkommunalt politisk råd jf. kommunelovens § 18, på grunnlag av en samarbeidsavtale vedtatt i fylkestingene og Oslo bystyre.

Fylkeskommunene har to hovedmål for deltakelsen i Østlandssamarbeidet:

* Felles påvirkning av eksterne beslutningsorganer.
* Utnytte stordriftsfordeler og jobbe mer rasjonelt gjennom felles prosjekt- og utviklingsarbeider.

Representantskapet er Østlandssamarbeidets øverste politiske organ. Hver fylkeskommune har to medlemmer i representantskapet. Representantskapet forvalter Østlandssamarbeidet etter samarbeidsavtalen og fører tilsyn med Østlandssamarbeidets daglige drift. Viktige prinsipielle saker, strategi og handlingsprogram, årsrapportering, budsjett og regnskap er blant sakene som behandles i representantskapet.

Representantskapet kan også etablere andre politiske organer innenfor prioriterte politiske innsatsområder. Utover representantskapet har Østlandssamarbeidet i dag:

* Fagpolitisk utvalg for samferdsel
* Fagpolitisk utvalg for næring og kompetanse
* Østlandssamarbeidets Europaforum

I tillegg finnes det et administrasjonsutvalg. Administrasjonsutvalget samordner den administrative behandlingen av saker og sikrer administrativ forankring og ressursallokering i fylkeskommunene.

Hver fylkeskommune har et medlem i utvalget, enten fylkeskommunens øverste administrative leder eller en stedfortreder. Utvalgsmedlemmene har møte- og talerett i representantskapets møter.

Saker til behandling i representantskapet skal som hovedregel forelegges administrasjonsutvalget i forkant. Utvalget kan avgi innstilling i saker til
representantskapet hvor det ikke foreligger innstilling fra Østlandssamarbeidets politiske organer, samt avgi merknader til politiske organers innstillinger.

I tillegg kan administrasjonsutvalget på eget initiativ be sekretariatet forberede saker til behandling i representantskapet. Utvalget kan også etablere andre administrative grupper i Østlandssamarbeidet og fastsette mandat for disse.

Jon Petter Arntzen har ansvar for samferdsel i Østlandssamarbeidet. Der har de et fagpolitisk utvalg, et administrativt utvalg og to faggrupper (Intercity/NTP og bærekraftig mobilitet).

Fagpolitisk utvalg samferdsel skal bidra til at Østlandssamarbeidet oppnår bredere politisk deltakelse og sterkere involvering av fylkeskommunene på prioriterte politiske fagområder. Som andre fagpolitiske utvalg skal utvalget være et forum for informasjons- og erfaringsutveksling mellom fylkeskommunene, formidle saker fra Østlandssamarbeidet til fylkeskommunene og bidra til å samordne felles synspunkter.

## Næring og kompetanse v/ Morten Stemre

Fagpolitisk utvalg for næring og kompetanse ble opprettet av representantskapet 24. januar 2020. Utvalget skal bidra til at Østlandssamarbeidet oppnår bredere politisk deltakelse og sterkere involvering av fylkeskommunene på prioriterte politiske fagområder. Som andre fagpolitiske utvalg skal utvalget være et forum for informasjons- og erfaringsutveksling mellom fylkeskommunene, formidle saker fra Østlandssamarbeidet til fylkeskommunene og bidra til å samordne felles synspunkter.

## Europapolitisk v/ Lars Godbolt

ØS sin fagsjef Europa, Ann Irene Sæternes, kunne ikke stille. Lars Godbolt oppsummerte derfor ØS sitt Europapolitiske arbeid.

Østlandssamarbeidet er nasjonalt kontaktpunkt for Interreg Østersjøprogrammet.

Interreg har som formål å bidra til økt integrasjon og territoriell samhørighet i Europa. Programmene skal bidra til å bygge ned grenser og bedre utnytte potensialet for samarbeid mellom landene/regionene samt å utvikle gode tjenester og tilbud til Europas innbyggere.

Videre er Østlandssamarbeidet medlem av flere nettverk.

**Assembly of European Regions** (AER) er Europas største regionale sammenslutning.

AER ble etablert i 1985 og er en politisk interesseorganisasjon og en europeisk arena for regionale myndigheter i hele Europa. Organisasjonen består av regioner i 35 land – både EU-medlemmer og ikke-EU-medlemmer. Sekretariatet er lokalisert til Strasbourg/Frankrike og Brussel/Belgia.

Medlemskap i AER har vært en viktig pilar i det internasjonale samarbeidet gjennom Østlands- samarbeidet (ØS) – gjennom arbeidsdeling og gjensidig informasjonsutveksling og ved at fylkes-kommunene i samarbeid har hatt det norske styrevervet i organisasjonen siden 1995. Siden 2015 har Norge hatt to styremedlemmer. Pr. 2020 er to av de fire fylkeskommunene medlem i AER (Innlandet og Viken). I tillegg er Nordland fylkeskommune aktive i AER.

**AER Youth Regional Network (YRN)** ble etablert i november 2008 retter seg mot regionale ungdomsnettverk (ungdommens fylkesting/-råd, ungdomsorganisasjoner og lignende) fra regioner i hele Europa. YRN har som mål å bidra til nettverk, påvirkning, deling av beste praksis og å fremme en bærekraftig styring (governance) der ungdom tas på alvor og trekkes med. Nettverket samler ungdom mellom 15 – 30 år og møtes vår og høst. ØstsamUng er norsk plattform for deltakelse i YRN. President i ungdomsnettverket er for tiden Gloria Vitaly fra Innlandet fylkeskommune. Hun har også plass i Executive Board med møte og talerett. Ungdomsnettverket har noe administrativ støtte fra sekretariatet i AER. Mer informasjon finnes på <https://aer.eu/aer-youth-regional-network/>

**Nordsjøkommisjonen (NSC)** er et politisk samarbeid mellom regionale myndigheter rundt Nordsjøen. NSC består av medlemsregioner fra 7 land – UK (Skottland og England), Belgia (Flandern), Nederland, Tyskland, Danmark, Sverige og Norge. NSC ble stiftet i 1989 er en av 6 geografiske kommisjoner under CPMR (Conference of Peripheral and Maritime Regions) paraplyen (se eget faktaark for CPMR). Nordsjøkommisjonen ble stiftet for å fremme og utvikle partnerskap mellom regioner i Nordsjøområdet.

**BSSSC** ble etablert i 1993 og nettverksorganisasjonen skal fremme regionenes interesser overfor nasjonale myndigheter i de ulike landene og overfor EU-systemet. Norge har hatt formannskapet i to perioder – 2006 – 2008 v/Østlandssamarbeidet (fylkesordfører Arne Øren, Østfold) og 2017 – 2019 v/Østlandssamarbeidet (fylkesordfører Roger Ryberg, Buskerud). Formannskap og sekretariat er nå i Region Pommern i Polen (2020 – 2021). Østlandssamarbeidet v/Roger Ryberg (fylkesordfører i Viken) inngår i troikaen av utgående, sittende og innkommende formannskap. [Les rapporten fra Østlandssamarbeidets formannskap 2017-2019 her.](https://www.bsssc.com/chairmanshipreport20172019)

BSSSC har fokus rettet mot:

· EUs samhørighetspolitikk og programmer for 2021 – 2027

· Miljø, klima og sirkulær økonomi

· Transport og tilgjengelighet – transportkorridorer og ren transport

· Maritim politikk og den blå økonomien

· Kultur og kreativitet

· Ungdomsengasjement og medvirkning – én felles ungdomsplattform i Østersjøregionen

BSSSC består av en årlig konferanse som samler regionale representanter (både fra politisk og administrativt hold) fra hele Østersjøområdet.

 i tillegg til årskonferansen:

· Et styre med to representanter fra hver av de ti landene – totalt 20 personer

· En styreformann som velges for to år av gangen – kan forlenges i spesielle tilfeller

· Et sekretariat som følger styreformannen

· Ad hoc arbeidsgrupper for utvalgte områder

· Rapportører – for utvalgte områder

**·** Et ungdomsnettverk

I tillegg har Østlandssamarbeidet nylig etablert et **Europapolitisk forum.**

Dette ble etablert av representantskapet den 6. mars 2020. Forumet har fått betegnelsen «Østlandssamarbeidets Europaforum» og skal være en møteplass for politikere fra de tre fylkeskommunene og Oslo kommune og utgjøre en felles arena for politikkovervåkning, påvirkning og dialog.

Forumet vil;

* være en arena og et nettverk for drøfting av europapolitiske tema og spørsmål,

påvirke rammebetingelsene for fylkeskommunenes internasjonale arbeid ovenfor nasjonale myndigheter – både formelt og uformelt,

* gi større tyngde i lobbyarbeidet inn mot europeiske organisasjoner/institusjoner,
* bidra til kunnskaps- og erfaringsdeling mellom deltagerne,
* være en plattform for det nasjonale Europapolitisk forum,
* bidra i oppfølgingen av ØS ansvarsområder knyttet til Regjeringens Tysklandsstrategi, Interreg Østersjø/Nordsjø og i Østersjøsamarbeidet (herunder felles plattform for deltakelse i BSSSC, Schleswig-Holstein-samarbeidet, Scandria Alliance og STRING).
* bidra til økt involvering av ØstsamUng i det internasjonale arbeidet
* Østlandssamarbeidets Europaforum skal videre bidra med innspill og informasjon/kunnskap i arbeidet på andre politikkområder i Østlandssamarbeidet, som for eksempel samferdsel, næring og kompetanse, miljø og klima og ungdomsmedvirkning.

## Østsamung og det nye arbeidsutvalget v/ Lars Godbolt

Østsamung er Østlandssamarbeidets ungdomsnettverk. Østsamung skal være en arena for å samle representanter fra de ulike ungdommens fylkesråd/ting der ungdommene kan dele erfaringer samt diskutere felles utfordringer og løsninger. Østsamung skal ha minst to samlinger i året. Samlingene skal være en møtearena for ungdommer i fylkesråd/ting på Østlandet for erfaringsutveksling, faglig opplæring og diskusjon om relevante tema. Samlingene skal også oppdatere om status og relevante aktiviteter og hendelser i de internasjonale nettverkene Assembly of European Regions (AER), Baltic Sea States Subregional Co-Operation (BSSSC) og Nordsjøkommisjonen (NSC). Temaet settes av Østsamungs arbeidsutvalg i samråd med koordinatorgruppa i Østsamung og vertsfylket. En av Østsamungs årlige samlinger bør delvis overlappe med et av de tre årlige møtene i representantskapet slik at representanter fra Østsamung kan delta på møtet. Dette gjøres for å sikre dialog mellom Østsamung og politisk ledelse i Østlandssamarbeidet. Østsamungs samlinger har tradisjonelt sett foregått over to dager – med program fra lunsj første dagen til og med lunsj neste dag. Som hovedregel bør det være rom for å sende inntil ti ungdommer fra hvert fylke. Representantene velges av de lokale ungdommenes fylkesråd/ting. Det åpnes for andre strukturer rundt dette. Videre roteres det på hvilken av fylkeskommunene som er vertskap.

Sekretariatet og Østlandssamarbeidets øvrige organer (administrative og fagpolitiske utvalg samt Europaforumet) kan, og oppfordres til, å invitere ungdom til å møte og delta i sine respektive fora og grupper.

Østsamung skal:

* Gi ungdommene innsikt og opplæring i fylkeskommunal politikk og arbeid
* Gi ungdommene innsikt og opplæring i Østlandssamarbeidet.
* Få frem ungdommenes synspunkter i Østlandssamarbeidets interessepolitiske arbeid.
* Utnevne ungdommer for deltakelse i verv og arrangementer i utenlandske ungdomsnettverk – herunder AER, BSSSC og NSC.
* Gjennomføre minst to samlinger i året – samlingene inviterer inntil ti ungdommer fra ungdommens fylkesråd/ting i hvert fylke på Østlandet.
* Gi ungdommene et godt nettverk av ungdommer i ulike ungdomsfylkesråd/ting på Østlandet.

Østsamungs organisering:

* En koordinatorgruppe bestående av en koordinator for Østsamung fra Østlandssamarbeidets sekretariat og en ungdomskoordinator fra hvert av fylkeskommunene på Østlandet.
* Et arbeidsutvalg av ungdommer bestående av en ungdomsrepresentant fra hvert fylke

Østsamungs arbeidsutvalg skal være ungdommens stemme inn i Østlandssamarbeidets arbeidsområder og sikre kontinuitet i ungdomsarbeidet. Arbeidsutvalget skal være en aktiv aktør i Østlandssamarbeidets arbeid og vil derfor bli bedt om å komme med uttalelser og bistå i Østlandssamarbeidets arbeid. Et eksempel her kan være å delta på et seminar, pressekonferanse eller bistå i høringsuttalelser. Videre har utvalget ansvaret for tema og opplegg rundt Østsamungs samlinger. Dette gjøres i samarbeid med Østsamungs koordinator og ungdomskoordinator i vertsfylket for samlingen. Arbeidsutvalget kan, og oppfordres til å ta initiativ til andre aktiviteter, men aktivitetene må godkjennes av koordinatorgruppa.

Arbeidsutvalget skal ha én representant og én vara fra hvert av ungdommens fylkesråd/ting i hvert fylke – totalt fire representanter og fire varaer. Hver kan være nominert for minst ett år, maks to år, og det er et krav om at de sitter i et ungdomsråd under hele perioden. Arbeidsutvalget skal samles to ganger i året utenom Østsamung-samlingene - eller mer ved behov. Utvalget oppfordres til å ta i bruk digitale verktøy for å ha kontinuerlig dialog seg imellom og med Østlandssamarbeidets sekretariat. Østlandssamarbeidets sekretariat har ansvar for å holde arbeidsutvalget oppdatert på Østlandssamarbeidets arbeidsområder.

Godbolt oppfordrer alle til å lese mer og følge Østlandssamarbeidet på:

* Nett ( [www.ostsam.no](http://www.ostsam.no) )
* Facebook ([www.Facebook.com/ostlandssamarbeidet](http://www.Facebook.com/ostlandssamarbeidet) )
* Twitter ([www.twitter.com/ostlandet](http://www.twitter.com/ostlandet))

## Introduksjon til ungdomsrådene

## Ungdomsråd i Oslo v/ Nicolay Bennet Rennemo

Oslo er delt opp i bydeler som har hvert sitt Lokale ungdomsråd. Disse sender igjen representanter til sentralt ungdomsråd. Pdd er det sentrale ungdomsrådet i oppkjørsperioden til Oslos bystyremøte. På neste møte i sentralt ungdomsråd skal det bestemmes fem hovedsaker i ett år fremover. Dette møtet avholdes 22 oktober – etter det vet vi mer om hvilke tema vi ønsker å jobbe mer med videre (i Østsamung red. anm.).

## Ungdomsrådet i Vestfold og Telemark v/ Eline Momrak

Det nyetablerte rådet for Vestfold og Telemark etter regionsreformen har hatt to møter. Det har vært utfordringer med å samle gitt ulik struktur i de tidligere fylkene. Vestfold har hatt et fylkeselevråd med representanter fra videregående skoler, mens Telemark har hatt et ungdomsråd med lokale ungdomsråd og videregående skoler. Det har tatt ekstra tid å slå sammen grunnet korona.

En av de viktigste sakene er å etablere lokale ungdomsråd i hver kommune.

Ungdomsrådet i Vestfold og Telemark har videre jobbet mye med digital elevtjeneste. Det vil si en app der du kan ta kontakt med de ulike tjenestene som skoler har. Også mulighet til å ta kontakt anonymt.

Eline kunne fortelle at hun og Tommy (vara) tidligere har deltatt på BSSSC i år. Det har vært digitale møter.

## Ungdomsrådet i Innlandet v/ Ingrid Elisabeth Volungholen

Hedmark og Oppland ble slått sammen 1.1 til nye Innlandet fylkeskommune. Det er et stort fylke arealmessig. Det skal være ungdomsråd i hver kommune. I ungdomsfylkestinget skal det sitte én representant fra hver kommune. Fra ungdomsfylkestinget er det valgt et ungdoms fylkesråd som er en slags råd.

Rådet har jobba mye med retningslinjer for det nyetablerte rådet og ungdomsmedvirkningsapparatet generelt i Innlandet. De har også arbeidet en del med de ulike NOUene, f.eks «Med rett til å mestre». De har også arbeidet med innlandsstrategien.

## Ungdomsrådet i Viken v/ Ronja Borgemyr

Pdd. Er det et midlertidig interimsstyre i Viken som er valgt fra de tre gamle ungdomsrådene i Buskerud, Østfold og Akershus fylkeskommuner.

De har arbeidet med:

1. Rammene for Viken Ungdommens Fylkesting (VUFT) når interim er ferdig. Skulle egentlig vært ferdig til høsten, men har fått utvidet mandatet til over nyttår.
2. Planlegge vUFt for å stifte et valg styre.
3. Behandle viktige saker for ungdommer som er til behandling i fylkestinget ol i interimperioden

Viktige saker har vært: Inntaksordningen, skole-PC ordning, nasjonal transportplan, samarbeid med ombudene i Viken, regional planstrategi.

Borgemyr sier de generelt gir mye innspill og er godt involvert i Viken FKs prosesser.

På spørsmål fra Stemre om VUFT arbeider mot tinget eller rådet? Svarer Ronja: - Vi begge arbeider begge på sider. Men ofte gir vi innspill til saker som skal behandles i tinget. Vi skal få lov å si noe i alle saker der ungdommer har lyst å gi sitt innspill på.

## Åpen diskusjon

* 1. Forventninger: Hva er dine ønsker og ambisjoner for ungdomsarbeid i Østlandssamarbeidet det neste året?

Godbolt sier han har som ambisjon at Østsamungs arbeidsutvalg skal være aktivt og føle seg hørt. At dette medfører at ungdom er mer involvert og knyttet til Østlandssamarbeidets øvrige virksomhet.

Stemre håper at det nyetablerte utvalget gjør at sekretariatet klarer å holde litt mer kontakt mellom oss og ungdommene. Videre mener han det bør diskuteres hvordan vi sikrer at utvalget er oppdatert - hvordan har vi informasjonsflyten slik at ungdommene i utvalget kan bli involvert?

Volungholen spurte om deltakelse i Østsamung går som politisk fravær.
Godbolt sier han er nokså sikker på det, men skal dobbeltsjekke.

Borgemyr synes det er en styrke at det er en liten gruppe som er etablert. Det kan gi sterke bånd og gjøre utvalget mer dynamisk.

Momrak forteller at utvalget gir en god anledning til å dele erfaringer fra de respektive ungdomsrådene. Tidligere Buskerud FK har f. eks fått inn kulturkortordninger som Ungdomsrådet i Vestfold og Telemark ønsker å lære mer fra.

Arntzen forteller at Østlandssamarbeidet tidligere har hatt med ungdomsrepresentanter til Intercity-arrangementer. Han opplever at byråkrater ofte ikke blir så godt lyttet til og at presse lytter mer til ungdom. Han håper derfor å ha med ungdommene i utvalget med på interessepolitisk arbeid.

Borgemyr sier det er viktig at man gjøres klar over hvilken rolle man har. Ofte får vi ungdommer ulike signaler på hva slags rolle vi spiller. Skal vi komme med egne meninger, eller skal vi formidle deres?

Arntzen svarer at han er enig, og at det er viktig at vi gjør hjemmeleksa når det gjelder å diskutere hva rollen skal være.

Morten Stemre sier at ØS’ sekretariat er opptatt av at det skal være lavterskel at utvalget tar kontakt.

* 1. *Hvordan kan arbeidsutvalget involveres i Østlandssamarbeidets arbeid?*

Arntzen foreslår at ungdom kan involveres i høringsuttalelser og kronikker i aviser.

Morten drar fram arbeidet med Intercity. Han sier videre at fagpolitisk utvalg i næring og kompetanse har møte 4 desember. Hvis utvalget har lyst å gjøre noe i høst og har lyst å møte noen av utvalgene i høst så kan dette noteres.

Godbolt føyer til at det er møte i representantskapet 6 november. Han sier det er ønskelig fra sekretariatets side at det velges en leder og nestleder i utvalget, og at leder stiller i møtet i representantskapet for å fortelle at arbeidsutvalget er etablert. Han sier videre at det er opp til utvalget om de ønsker å velge en leder og nestleder.

Volungholen forteller at UFT innlandet har storsamling 6-8 desember.

* 1. *Hvordan kan Østsamung gi merverdi til ungdomsarbeid i ditt fylke?*

Volungholen forteller at i UFT i februar var Borgemyr fra Viken tilstede. Representanter fra Vestland fylkeskommune har vært med tidligere også. Vi synes det er veldig viktig å ha kontaktpersoner. Veldig viktig å ha erfaringsutveksling.

Borgemyr forteller at de tar opp generelle saker som vi jobber for. Det må ikke alltid være noe som alle er med i i utgangspunktet så kanskje det sammentreffer med hva noen av de andre tenker også.

Volungholen spør om utvalget kan ha synspunkter og aktiviteter omkring andre fagområder enn samferdsel og næringspolitisk.

Arntzen svarer at det er for snevert med kun de to områdene. Han ønsker at ungdomsutvalget skal kunne arbeide med tematikk utenfor dette. Han føyer til at det er kort vei fra dere til fylkesordførerne fordi sekretariatet i ØS har ukentlig kontakt. Han mener videre at man bør ha god slagkraft gitt at fylkene på ØS til sammen representerer halvparten av Norges befolkning.

Stemre forteller at selv om man kan operere utenfor de definerte fagområdene (samferdsel og næring og kompetanse) så sier han at det nok er flere muligheter på de definerte fagområdene gitt de etablerte fagpolitiske og administrative gruppene på de områdene. De spesifiserte områdene må derfor ikke ses på som en begrensning, men en kanal dere kan jobbe litt dypere i.

## Oppsummering og veien videre

* Møte i representantskapet 6 november.
* Lars sender oppsummering.
* Nytt møte snarlig med utvalget og Lars. Definere veien videre. Møte: torsdag 22 oktober 1600-1700.